Beurtkrag lê dalk voor(Argieffoto: Unsplash) Beurtkrag is dalk binnekort weer Suid-Afrikaners se voorland. Eskom het Woensdag aangekondig dat fase 2-beurtkrag moontlik vanaand op kort kennisgewing ingestel kan word. “Weens ŉ tekort aan opwekkingskapasiteit kan beurtkrag dalk Woensdag tussen 16:00 en 24:00 van krag wees,” lui die kragvoorsiener se verklaring. ŉ Opwekkingseenheid het by die Majuba- en Tutuka-kragstasie onklaar geraak. Die stand van sake is verder vererger deur twee eenhede wat by die Kriel-kragstasie opgepak het. Volgens Eskom is die herstel van twee eenhede by die Arnot-kragstasie en ŉ eenheid elk by die Kusile- en Hendrina-kragstasie vertraag. Dit het die druk op die kragnetwerk vererger. Indien nog opwekkingseenhede onklaar raak, sal die kragvoorsiener genoop word om beurtkrag in te stel. Sowat 4 479 MW word in dié stadium aan beplande instandhouding afgestaan, terwyl Eskom sonder ŉ bykomende 12 951 MW moet klaarkom weens onbeplande onderbrekings.